‘রাজ্যপাল অপরাজিতা বিল আটকে রেখেছেন’, আক্রমণ অভিষেকের

ওয়েব ডেস্ক : ৯ অগাস্ট, ২০২৪ সালে কলকাতার বুকে ঘটে গিয়েছিল এক ভয়াবহ ঘটনা। আরজি কর (RG Kar Case) হাসপাতালে এক তরুণী চিকিৎসককে ধর্ষণ ও খুনের অভিযোগ উঠেছিল। সেই ঘটনা নিয়ে উত্তাল হয়ে উঠেছিল বাংলা সহ গোটা দেশ। সেই ঘটনার পরিপ্রেক্ষিতে অপরাজিতা বিল (Aparajita Bill) এনেছিল রাজ্য সরকার। কিন্তু এখনও সেই বিল রাজ্যপাল সিভি আনন্দ বোস (CV Ananda Bose) আটকে রেখেছেন বলে বৃহস্পতিবার তৃণমূলের ছাত্র পরিষদের প্রতিষ্ঠা দিবসের মঞ্চ থেকে অভিযোগ করেছেন অভিষেক বন্দ্যোপাধ্যায় (Abhishek Banerjee)।

মেয়ো রোডের মঞ্চ থেকে অভিষেক বলেন, ” ১ বছর হয়ে গেল অপরাজিতা বিল পাশ হয়নি। রাজ্যপাল অপরাজিতা বিল আটকে রেখেছেন।” এর পরেই আরজিকর ঘটনাকে নিয়ে কেন্দ্রীয় তদন্তকারী সংস্থা সিবিআই (CBI)-কে আক্রমণ করেছেন তিনি। তৃণমূলের সর্বভারতীয় সাধারণ সম্পাদক বলেছেন, “যা পুলিশ করেছে তা নরেন্দ্র মোদির অধীনে থাকা সিবিআই এক বছরেও করতে পারেনি” অন্যদিকে আরজি কর ঘটনায় দোষীর শাস্তির প্রতিবাদে যারা রাত দখল করেছিলেন তাদেরকে সম্মানও জানান তিনি।

আরও খবর : “সিনেমা বানিয়ে বাঙালিকে অপমান…,” বিজেপিকে নিশানা মমতার

তিনি আরও বলেছেন, গত সেপ্টেম্বরের প্রথম সপ্তাহে অপরাজিতা বিল (Aparajita Bill) বিধানসভায় পাশ করিয়ে পাঠানো হয়েছিল রাজ্যপালের অনুমোদের জন্য। কিন্তু একবছর পেরিয়ে গেলেও সেই বিলে অনুমোদন পাওয়া যায়নি। এ নিয়ে প্রশ্ন তুলে বলেছেন, কংগ্রেস, সিপিএম এই নিয়ে কোনও প্রশ্ন তুলছে না? কেন রাস্তায় নামছে না?

প্রসঙ্গত, আরজি কর ঘটনার পর রাজ্যের নারী সুরক্ষায় দোষীদের বিরুদ্ধে কঠোর আইন প্রণয়নের কথা ভেবে ‘অপরাজিতা বিল’ (Aparajita Bill) নিয়ে এসেছিল মুখ্যমন্ত্রী মমতা বন্দ্যোপাধ্যায়ের (Mamata Banerjee) সরকার। এর পর সেপ্টেম্বরেই সেই বিল পাশ হয়েছিল বিধানসভায়। সেই বিলে ধর্ষণের অপরাধে দোষীকে সর্বোচ্চ সাজা হিসাবে ফাঁসির প্রস্তাব দেওয়া হয়েছিল। এর পরেই সে বিল অনুমোদনের জন্য রাজভবনে পাঠানো হয়। কিন্তু সেই বিলে এখনও অনুমোদন করেননি রাজ্যপাল সিভি আনন্দ বোস। এমনকি এই বিলটি রাষ্ট্রপতির কাছেও পাঠানো হয়েছিল। কিন্তু সেই সময় এই বলটিকে ‘অতি কঠোর’ বলে কেন্দ্রের তরফে ফেরত পাঠানো হয়েছিল বলে জানা গিয়েছিল। এবার সেই বিল নিয়ে সরব হলেন অভিষেক বন্দ্যোপাধ্যায় (Abhishek Banerjee)।