আরজি কর মেডিক্যাল কলেজে চাঞ্চল্য! প্রশাসনিক ব্যর্থতার অভিযোগে ইমার্জেন্সি মেডিক্যাল অফিসারের ইস্তফা

কলকাতা: আরজি কর মেডিক্যাল কলেজ ও হাসপাতালের (RG Kar Medical College and Hospital) ইমার্জেন্সি (Emergency) বিভাগকে ঘিরে চাঞ্চল্য। ইমার্জেন্সি মেডিক্যাল অফিসার ড. তাপস প্রামাণিক প্রশাসনিক ব্যর্থতা এবং অস্বাভাবিক কাজের চাপে ক্ষোভ প্রকাশ করে ইস্তফাপত্র পাঠিয়েছেন হাসপাতালের এমএসভিপি ও প্রিন্সিপালের কাছে।

ড. প্রামাণিকের অভিযোগ, ইমার্জেন্সি বিভাগে কর্মরত চিকিৎসকেরা নিয়মিতভাবে দায়িত্বে উপস্থিত থাকেন না, ফলে কয়েকজন ডাক্তারকে অতিরিক্ত চাপের মধ্যে কাজ করতে হচ্ছে। বিশেষ করে মেডিসিন এবং চেস্ট মেডিসিন বিভাগের চিকিৎসকেরা যথাযথভাবে ইমার্জেন্সি ডিউটি পালন করছেন না বলে অভিযোগ করেছেন তিনি।

আরও পড়ুন: গঙ্গায় তলিয়ে গেল আস্ত একটি গাড়ি, নিমতলা ঘাটে চাঞ্চল্য

তাঁর আরও দাবি, মেডিক্যাল ইমার্জেন্সিতে পর্যাপ্ত পরিকাঠামোর ঘাটতি রয়েছে। প্রয়োজনীয় যন্ত্রপাতি, সহায়ক কর্মী, এমনকি শয্যা সংখ্যাও অপর্যাপ্ত। একাধিকবার বিষয়টি হাসপাতাল কর্তৃপক্ষের নজরে আনা হলেও কোনো কার্যকর পদক্ষেপ নেওয়া হয়নি বলে অভিযোগ। এই ঘটনার পর হাসপাতাল প্রশাসনের ভূমিকা ও ইমার্জেন্সি পরিষেবার মান নিয়ে নতুন করে প্রশ্ন উঠেছে চিকিৎসক মহল এবং রোগী পরিবারের মধ্যে।

সূত্রের খবর, আরজি কর মেডিক্যাল কলেজের এমার্জেন্সি মেডিকেল অফিসারের অভিযোগ ভিত্তিহীন নয়। অভিযোগের বিরুদ্ধে ইতিমোধ্যহেই বেশ কিছু পদক্ষেপ নেওয়া হচ্ছে বলে দাবি আরজি করের এমএসভিপির। তদন্ত প্রক্রিয়ার কারণে এমার্জেন্সি এখনও নতুন করে তৈরি করা সম্ভব হচ্ছে না। তবে উপস্থিত পরিকাঠামোর মধ্যেই যাতে উন্নত এবং পর্যাপ্ত রোগী পরিষেবার ব্যবস্থা করা যায় তার উপযুক্ত ব্যবস্থাপনা নেওয়া হচ্ছে বোল দাবি কর্তৃপক্ষের। ইস্তফার প্রপার চ্যানেলের মাধ্যমে জমা দিতে হয়। এই পদ্ধতিতে ইস্তফা দেওয়া যায় না, তাই তা গ্রহণ করা হবে না।